Győrfi Alen támogatói között a 110 éves halasi csipke és a városi kórház
2012. február 29., Szerda 14:02
2012 Győrfi Alen számára rendkívül fontos esztendő. A MetalCom-Adrenalin H-Moto Team motorosa ugyanis pályafutásának talán legfontosabb szezonját futja idén a Superbike világbajnokság áprilisban kezdődő Superstock 1000-es sorozatában. A tavalyi tanuló évet követően ugyanis ebben a bajnokságban nemcsak valamennyi futamon pontszerzőként szeretne zárni, hanem az összetettben is a középmezőny élén végezne, hogy megalapozza egy-két éven belül a karrierjét a Superbike világbajnoki mezőnyében.
„Nagy öröm számunkra a Halasi Csipke Közalapítvány és a MetalCom-Adrenalin H-Moto Team példaértékű összefogása. Fantasztikus dolognak tartom, hogy hazánk egyetlen gyorsasági motoros Európa-bajnoka a kontinens számos országába eljuttatja a sisakján szereplő halasi csipke motívumait, köztük olyan helyekre is, ahol ez a fajta művészet még nem annyira ismert” – jelentette ki Kiliti Zsuzsanna, a Csipkeház igazgatója, aki elárulta, hogy Alen felcsipkézett sisakját a hazai közönség is megtekintheti a Kiskunhalason rendezendő XIII. Nemzetközi Csipkefesztiválon április 20. és május 6. között.
„Megtisztelő volt a számunkra, hogy a város legismertebb sportolójának menedzsmentje gondolt ránk, megkeresett minket. Örömmel működünk együtt abban, hogy Györfi Alen minél sikeresebb lehessen az idei szezonban” – fogalmazott dr. Romhányi Zoltán igazgató.
„Nagyon jól esik, hogy a város is támogat, és Kiskunhalas nevezetességei a maguk módján segítik a pályafutásomat. Most már tényleg rajtam a sor, az eredményeimmel szeretném meghálálni ezt a megelőlegezett bizalmat és a szurkolók szeretetét” – közölte a MetalCom-Adrenalin H-Moto Team élversenyzője. megosztom